Document ID: 31997R2406

KOMISSION ASETUS (EY) N:o 2406/97,
annettu 3 päivänä joulukuuta 1997,
neuvoston asetuksen (EY) N:o 820/97 soveltamista koskevista yksityiskohtaisista säännöistä naudanlihan ja naudanlihatuotteiden merkinnän osalta annetun asetuksen (EY) N:o 1141/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon nautaeläinten tunnistus- ja rekisteröintijärjestelmän käyttöönotosta ja naudanlihan ja naudanlihatuotteiden merkinnästä 21 päivänä huhtikuuta 1997 annetun neuvoston asetuksen (EY) N:o 820/97 (1) ja erityisesti sen 18 artiklan,
sekä katsoo, että
komission asetuksessa (EY) N:o 1141/97 (2) annetaan naudanlihan ja naudanlihatuotteiden merkintää koskevat yksityiskohtaiset säännöt,
asetuksen (EY) N:o 820/97 15 artiklassa annetaan tiettyjä säännöksiä, jotka koskevat naudanlihan tuotantoa kokonaan tai osittain kolmannessa maassa; on aiheellista säätää tietyistä täytäntöönpanoa koskevista säännöistä kolmansista maista tapahtuvan naudanlihan tuonnin hyväksymismenettelyn osalta,
varmistaakseen sen, että tuontinaudanlihan merkinnät ovat yhtä luotettavia kuin yhteisön naudanlihaan sovellettavat merkinnät, komissio tutkii kolmansista maista saadut ilmoitukset; jäsenvaltioille toimitetaan täydelliset ilmoitukset, kun komissio katsoo, että kyseisessä kolmannessa maassa sovellettavat menettelyt ja/tai vaatimukset vastaavat asetuksen (EY) N:o 820/97 normeja,
taatakseen kolmansien maiden merkintäjärjestelmien luotettavuuden komissio voi pyytää lisätietoja, ja sen on toteutettava tarpeelliset toimenpiteet näiden pyyntöjen tuloksena saatujen tietojen perusteella,
komissio voi tehdä tarkastuksia kolmansissa maissa; tarkastusten tekemiseksi kolmannessa maassa komissiolla on oltava siihen kyseisen kolmannen maan hyväksyntä; komission on toteutettava tarpeelliset toimenpiteet, jos hyväksyntää ei saada,
ottaen huomioon useat jäsenvaltioissa ja kolmansissa maissa esiin tulleet käytännön ongelmat siirtymäaikaa on syytä jatkaa, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1141/97 seuraavasti:
a) Lisätään 4 a artikla seuraavasti:
"4 a artikla
Kolmansien maiden antamat hyväksynnät
1. Komissio varmistaa, että ilmoitukset ovat täydellisiä asetuksen (EY) N:o 820/97 15 artiklan 2 kohdan mukaisesti. Saadessaan epätäydellisen ilmoituksen komissio ilmoittaa siitä kyseiselle kolmannelle maalle ja täsmentää samalla puuttuvan tiedon.
Täydelliset ilmoitukset toimitetaan jäsenvaltioille viipymättä, paitsi jos komissio katsoo, että kyseisessä kolmannessa maassa sovellettavat menettelyt ja/tai vaatimukset eivät vastaa asetuksen (EY) N:o 820/97 normeja mainitun asetuksen 15 artiklan 2 kohdan kolmannen alakohdan nojalla komissiolle kuuluvan toimivallan perusteella.
2. Jos komissio katsoo milloin tahansa, että asetuksen (EY) N:o 820/97 15 artiklan 2 kohdan mukaisen ilmoituksen perusteella on aiheellista varmistaa kolmannen maan ilmoittamien menettelyjen ja/tai vaatimusten vastaavan nykyisellään asetuksen (EY) N:o 820/97 normeja, komissio voi pyytää kolmatta maata toimittamaan tarvittavat tiedot. Komissio voi erityisesti pyytää kolmatta maata toimittamaan kappaleita nimetyn toimivaltaisen viranomaisen hyväksymistä erittelyistä. Komissio voi lisäksi pyytää kolmatta maata antamaan komission edustajille luvan tehdä tarkastuksia kolmannessa maassa.
3. Jos edeltävän kohdan perusteella pyydettyä tietoa tai lupaa ei saada komission asettamassa ajassa, komissio voi katsoa, että kolmannessa maassa sovellettavat menettelyt ja/tai vaatimukset eivät vastaa asetuksen (EY) N:o 820/97 normeja.
4. Komissio voi milloin tahansa muuttaa alkuperäistä päätöstään kyseisessä kolmannessa maassa sovellettavien menettelyjen ja/tai vaatimusten vastaavuuden osalta asetuksen (EY) N:o 820/97 15 artiklan 2 kohdan mukaisesti."
b) korvataan 6 artiklan toinen alakohta seuraavasti:
"Aikaisempien järjestelyjen mukaisesti merkittyä naudanlihaa voi kuitenkin myydä 31 päivään maaliskuuta 1998 asti muuttamatta olemassa olevia merkintöjä."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä joulukuuta 1997.

Labels: 0
3
17
6